Episodul Hotnews-Ponta. Ceea ce în alte părți e jenant, la noi te face erou! O redacție care a greșit, a revenit și refuză fanatismul este sub asediul discursului urii tocmai din partea unui curent care se pretinde democrat și pro-occidental

miercuri, 2 noiembrie 2016, 10:32

Astăzi dimineață, pentru 20 de minute, pe pagina de Facebook a Hotnews au stat cuvintele: ”Sper să crapi Victor Ponta!”.

Omul care se ocupa de fb în acel moment, un student la jurnalism, a adăugat unei știri de pe news.ro ceea ce el a numit ”o părere personală pe care am vrut s-o împartașesc pe propriul meu cont”.

El n-a greșit gîndul, ci doar căsuța unde l-a înfipt. Sînt propriile lui explicații.

A vrut omul să-și pună ideea pe contul personal și a pus-o pe cel al agenției unde lucra.

Hotnews a făcut ce ar fi făcut oricine în presa civilizată.

Și-a cerut scuze publicului, lui Victor Ponta și a anunțat că s-a despărțit de colaboratorul său.

Nu e o decizie ușoară, dar asta fac redacțiile și șefii de redacții. Își asumă.

A urmat o petiție online în favoarea tînărului concediat și un pogon de insulte pentru redacție. Și acum, cînd ziua trage să se încheie, Hotnews este sub asediul discursului urii.

Există în episodul 2 al seriei 3 din serialul”Newsroom” un moment interesant. Filmul spune povestea redacției unei televiziuni intitulată ACN.

O ziaristă cu experiență mare în online, Hallie Shea, interpretată de Grace Gummer, postează în noaptea maratonului de la Boston, după atentatul cu bombă, următorul mesaj de pe contul de twitter al postului: ”Republicanii se bucură că există în sfârșit o tragedie națională care nu implică arme”.

Era nu doar o glumă proastă.

Era o afișare a partizanatului într-un mod care jignea, deopotrivă, victimele și un întreg partid și pe susținătorii acestuia.

O făcuse din oboseală, era 2 noaptea, și sub presiunea că ”fusese un atentat și, de 6 ore, ACN nu postase nimic pe twitter”.

Așa funcționează redacțiile astăzi. Analiștii media îi spun ”hamsterizare”. Televiziunile, ziarele și siteurile se simt nevoite să fie mereu active pe net. Cum să nu postezi ceva, pe twitter, pe fb, pe blog, pe site, vreme de atîte ore? Mereu trebuie să fie ceva!

Jurnalista își dă seama de eroare. Ca și cei de la Hotnews, realizează extrem de repede.

În filmul din SUA, mesajul este scos în jumătate de oră, în realitatea din România, în 20 de minute.

Ziarista de la ACN elimină tweet-ul și așteaptă, copleșită de gînduri, pînă în zori, cu degetul lipit de F5 ca să vadă dacă cineva a sesizat mesajul.

”E vreo șansă să nu fi aflat nimeni?”, o întreabă un coleg a doua zi dimineață. ”Nu! Am venit să fiu concediată”, răspunde ea.

Și așa se întîmplă.

Presa află și preia tweet-ul pus în numele ACN. ”ACN nu se dezminte: un mesaj plin de ură”, sînt titlurile de pe net.

Ziarista intră în biroul șefului canalului de știri.

-Sînt furios pe tine. ”Republicanii se bucură”?!!! Peste 100 de oameni au fost răniți. Trei au murit. Printre care și un copil de 8 ani.

-Da, domnule, aveți dreptate.

-Am o curiozitate, cînd ai postat mesajul, care era valoarea lui de informare?

-Să se distribuie în cît mai multe tweet-uri.

-Apreciez sinceritatea ta. Pleci, dar nu-ți vom face public numele.

-Mulțumesc!

”Nu-ți vom face public numele” înseamnă că nu vrem să fii supusă unui proces de umilire publică.

Asta e diferența!

Ceea ce într-o lume normală e jenant, la noi e eroizant. Au apărut imagini cu tricouri negre pe care scrie ”Cinste eroului necunoscut!”.

Interesant. Parcă publicul PSD e fanatic și nedemocratic, așa se spune în ”lumea bună”, nu? Uite că revărsarea de ură vine exact din direcția opusă, asta ca să ne lămurim că nu există monopol nici pentru civilizație și nici pentru discriminare.

Unde este acum pro-occidentalismul?

Și unde locuiește inteligența? În dreapta, în stînga sau, pur și simplu, ne dăm în fine seama că împărțirea în categorii e lipsită de fundament faptic?!

Vorba lui Dalai Lama: cînd cineva își lipește o bombă pe el și se duce printre civili, el nu mai e musulman sau creștin sau budist, ci doar fanatic.

Iar fanatismul fix asta înseamnă: nu sînt de acord cu tine și, pentru că nu te pot schimba, mai bine crăpi!

Cristian Pantazi, redactorul-șef de la Hotnews, tocmai asta a refuzat. Să accepte că fanatismul e un standard.

Două vorbe despre Victor Ponta.

Prin postarea de pe Facebook, Hotnews a coborît nivelul.

Apoi, prin faptul că a reacționat atît de repede, redacția a luat ștacheta din praf și a pus-o unde îi e locul.

Dacă Victor Ponta ar fi ieșit și ar fi spus ”Înțeleg ce s-a întîmplat, a fost o eroare, nu încurajez limbajul urii și accept scuzele redacției Hotnews” el ar fi elevat și mai mult ștacheta.

Noaptea ne-ar fi găsit pe toți puțin mai buni și n-ar fi fost încă o zi pierdută pe același drum spre cel mai mic numitor comun.